স্কুলে ভর্তি হবে দুই বোন। তার আগে কয়েক দিনের জন্য মামারবাড়ি ঘুরতে এসেছিল তারা। কিন্তু, সেখানে একটি গাড়ির ভিতর আটকে দমবন্ধ হয়ে মারা গেল বছর পাঁচেকের ওই যমজ বোন। মঙ্গলবার বিকেলে গুরুগ্রামের কাছে জামালপুরে এই ঘটনা ঘটেছে। পুলিশ জানিয়েছে, প্রায় দু’ঘণ্টা গাড়ির ভিতর আটকে দমবন্ধ হয়ে মৃত্যু হয়েছে ওই দুই শিশুর। পুলিশ জানিয়েছে, কয়েক দিন আগে মেরঠ থেকে গুরুগ্রামে মামাবাড়ি এসেছিল হর্ষা ও হর্ষিতা নামে ওই দুই বোন। ওই দিন বিকেলে তারা দোতলার জানলা থেকে দেখে, নীচে একটি ছোট গাড়ির ছায়ায় কয়েকটি কুকুরছানা খেলছে। তাদের আদর করতেই বাড়ি থেকে বেরোয় দুই বোন। পুলিশ জানিয়েছে, বিকেল ৪টে নাগাদ বেরলেও বাড়ির লোকের সন্ধ্যায় খেয়াল হয় ওরা বাড়ি ফেরেনি। চার দিকে খোঁজাখুঁজি শুরু হয়। সন্ধ্যা সাড়ে সাতটা নাগাদ ওই গাড়ির ভিতর অচৈতন্য অবস্থায় দু’জনকে পড়ে থাকতে দেখেন তাঁরা। গাড়ির দরজা ভিতর থেকে বন্ধ ছিল। শিশু দু’টিকে বার করে হাসপাতালে নিয়ে যাওয়া হয়। সেখানে চিকিত্সকেরা তাদের মৃত বলে ঘোষণা করেন। তাঁরা জানিয়েছেন, দীর্ঘ ক্ষণ গাড়ির ভিতর আটকা থেকে দমবন্ধ হয়ে মৃত্যু হয় দুই বোনের। পুলিশ সূত্রে খবর, বাড়ির সামনে অনেক দিন ধরেই পরিত্যক্ত অবস্থায় পড়েছিল ওই ছোট গাড়িটি। পুরনো হওয়ায় তার দরজার ‘লক’ ঠিকমতো কাজ করছিল না। শিশু দু’টি গাড়ির ভিতর ঢোকার পরে কোনও ভাবে দরজা ভিতর থেকে ‘লক’ হয়ে যায়। সেই ‘লক’ খুলে তারা আর বেরিয়ে আসতে পারেনি। ঘটনাটা নেহাতই দুর্ঘটনা, এর পিছনে কোনও রহস্য নেই বলেই প্রাথমিক তদন্তে পুলিশের অনুমান। বিলাসপুর থানার আধিকারিক মহেশ কুমার বলেন, ‘‘ওই গাড়িটির দরজা এবং জানলার লক ও হ্যান্ডল কাজ করছিল না। তাই দরজা খুলে বেরোতে পারেনি ওরা। গাড়ির ভিতরেই দমবন্ধ হয়ে মৃত্যু হয়।’’ তিনি আরও জানান, ওই শিশুদের বাবা সেনাবাহিনীতে কাজ করেন। বর্তমানে তিনি মেরঠে কর্মরত। আগামী বুধবার নতুন স্কুলে ভর্তি হওয়ার জন্য মেরঠ ফেরার কথা ছিল হর্ষা-হর্ষিতার।